text: Storkeungerne: Nye farer lurer
  18 juli 2014 kl. 05.48
  Storkeungerne i Smedeager flyver snart fra reden. Det betyder nye bekymringer for storkevenner.
  Storkeungerne i Smedeager er nu så store, at vand og kulde ikke vil kunne tage livet af dem. 
  Snart flyver de fra reden.
  - For alle de mange storkefans er øjeblikket, hvor storkeungerne flyver fra reden, som en forløsning. Og tiden med neglebidning og nervøsitet for ungernes overlevelsesmuligheder er nu slut, siger Jess Frederiksen fra Storkene.dk
  Men når ungerne flyver fra reden, lurer nye farer.
  Først skal de lære at flyve uden om lokale luftledninger og passe på de mange vindmøller.
  Og når de i begyndelsen af september flyver sydpå, bliver de for alvor udfordret: Mange steder i Mellemøsten foregår en omfattende illegal jagt på trækfugle.
  - Man anslår at op imod 5000 storke hvert år nedlægges når de passerer Syrien og Libanon. Og for storke, der tager den lange tur til Afrika, regner man med, at kun op til halvdelen overlever og kommer tilbage igen. Storke, der tager den korte tur til Spanien og Nordafrika, hvor flere og flere storke overvintrer, er chancerne for overlevelse dog langt højere, siger Jess Frederiksen.
  